Ciutadans de Barcelona

Us prego un xic d’atenció

Per parlar-vos de la meva

prop-vinent Exposició a l’espai 17m d’EtHALL

Allà hi veureu unes noves composicions de dibuixets

que he fet al llarg de la meva vida.

Tot a 20 euros

Au i Trieu i remeneu

Que el dia que jo la dinyi

Això pujarà de preu.

—

**20vingut** prolonga i reformula els plantejaments d’*INTEGRAL* (La Capella, 2019), una performance-mostra concebuda per a un únic dia dins el marc de l’entrega de premis d’ArtNou 2019. Aquella primera versió s’articulava a través de diversos happenings que funcionaven com a dispositius de distanciament irònic envers la pròpia noció d’exposició artística.

Després d’un any de pausa i confinament, el projecte reapareix com un procés de reconfiguració, activant i transformant elements de la proposta original en tres peces independents però interconnectades. *Dibuixets 1994–2020* reuneix composicions elaborades amb dibuixos acumulats durant més de dues dècades, posant en circulació un arxiu personal que oscil·la entre memòria íntima i registre formal, amb cada peça disponible a 20 €. *Integral* presenta un díptic de suro amb galetes integrals, combinant materialitat domèstica i aparentment banal amb gestos d’abstracció artística. *Late Jau Show* és un vídeo-collage que parodia el bloqueig de la pràctica performativa arran de la situació viscuda el 2020, alternant fragments audiovisuals en un flux de sàtira i autoreferència.

Com a conjunt, **20vingut** es presenta com un espai de reciclatge i mutació, on materials, formats i contextos es recombinen per activar l’humor com a estratègia crítica i la memòria com a matèria viva.